સોળ વર્ષની પ્રતિબદ્ધ જહેમત પછી ૧૯૮૧ માર્ચની ૧૭મીએ પાલડી, અમદાવાદ ખાતે ટાગોર હૉલમાં પ્રતિષ્ઠિત વ્યકિતઓની હાજરીમાં સંપૂર્ણ બાઇબલનું લોકાર્પણ થયું. તે અરસામાં સાર ન્યૂઝનો પ્રથમ અંક ફેબ્રુઆરી ૨૮, ૧૯૮૧માં પ્રથમ સમાચાર તરીકે અદ્યતન ગુજરાતી ભાષામાં સંપૂર્ણ બાઇબલ ટૂંક સમયમાં પ્રકાશિત થવાનું છે એવા ‘એડવાન્સ’ સમાચાર આપ્યા હતા. પછી સાર ન્યૂઝના માર્ચ ૨૧માં અંકમાં સંપૂર્ણ બાઈબલના લોકાર્પણના સમાચાર આપવામાં આવ્યા. ત્યાર પછી આણંદ, વડોદરા અને સુરતમાં પણ જાહેર જનતાની મોટી હાજરીમાં સંપૂર્ણ બાઇબલના લોકાર્પણ સમારંભ થયા. વળી, ટૂંક સમયમાં સંપૂર્ણ બાઇબલના ૧૦,૦૦૦થી વધારે નકલો છાપીને વહેંચવામાં આવી ત્યારે ગુજરાતી બાઇબલ ‘બેસ્ટ સેલ્લર’ તરીકે પણ એક સમાચાર લખ્યા અને સાર ન્યૂઝ દ્વારા સમગ્ર દક્ષિણ એશિયાના ખ્રિસ્તી સમાચારપત્રો એ સામયિકોમાં આ ગૌરવભર્યા સમાચાર પહોંચાડ્યાનો મને ગર્વ અને આનંદ છે.